TACC ผลงานผ่านช่วงต่ำสุด คาดครึ่งปีหลังโตต่อเนื่องแนะ”ซื้อ” เป้า 5 บาท
TACC ผลงานผ่านช่วงต่ำสุด คาดครึ่งปีหลังโตต่อเนื่องแนะ"ซื้อ" เป้า 5 บาท
10 ก.ย. 2561

บล.โกลเบล็ก ระบุในบทวิเคราะห์วันนี้(10 ก.ย.) ว่า บริษัท ที.เอ.ซี. คอนซูเมอร์ จำกัด (มหาชน) หรือ TACC แนวโน้มครึ่งปีหลังปี 61 เติบโตต่อเนื่องจากฐานต่ำ แม้คาดกำไรปี 61 หดตัวแต่จะพลิกเติบโตในปี 62 : เนื่องจากมีการหยุดขายสินค้าตรา “Zenya” ที่กัมพูชาเมื่อตอนต้นปี ที่ได้รับผลกระทบจากสงครามราคา ประกอบกับได้รับผลกระทบภาษีน้ำตาล ตั้งแต่ช่วง ปลายปี 60 จนถึง พ.ค. 61 กดดันอัตรากำไรขั้นต้น
อย่างไรก็ตาม บริษัทได้แก้ไขปัญหาดังกล่าวแล้วในการปรับสูตรใหม่ใช้น้ำตาลน้อยลง ทำให้คาดว่า อัตรากำไรขั้นต้นในช่วงครึ่งปีหลังจะกลับมายืนเหนือระดับ 30% ขณะที่ คาดรายได้ ปี 61 ราว 1,312 ลบ. +1.8% เติบโตภายในประเทศ ตามการขยายสาขาของ 7-11 ที่คาดว่าทั้งปี 61 จะเปิดเพิ่มราว 700 สาขา ขณะที่ 1H61 เปิดไปแล้วกว่า 492 สาขา ประกอบกับกระแสนิยมของเครื่องดื่มกดเย็น อย่าง Hershey’s ที่จะเข้ามาวางขายเป็นสินค้าประจำร้าน(บางสาขา)ตั้งแต่ช่วง ไตรมาส4/61 ถึงแม้เราคาดว่ากำไรปี 61 จะหดตัวราว 11.6% แต่คาดว่ากำไรจะพลิกกลับมาเติบโต 24.3% ในปี 62 อยู่ที่ราว 124 ลบ. สนับสนุนด้วย การเติบโตตามการขยายสาขา 7-11 ประกอบกับ การกลับมาของเครื่องดื่มกดเย็น Hershey’s รวมถึงการบริหารลิขสิทธิ์ Rilakkuma ตลอดจนการมีพันธมิตรใหม่อย่าง A&amp;W
เริ่มต้นด้วยคำแนะนำ “ซื้อ” ราคาเหมาะสมสำหรับปี 62 ที่ 5.00 บาท : เราประเมินมูลค่าด้วยวิธี PE Ratio โดยใช้ราคาเหมาะสมสำหรับปี 62 ซึ่งเป็นปีที่ผลประกอบการได้ผ่านช่วงต่ำสุดไปแล้วและพลิกเติบโตได้ โดยอิง PER อย่างอนุรักษ์-นิยม ที่ 25 เท่า ซึ่งต่ำกว่า Weighted PER อุตสาหกรรมที่ระดับ 26.4 เท่า รวมถึงคาดกำไรต่อหุ้นปี 62 ราว 0.20 บาทต่อหุ้น ได้ราคาเหมาะสมที่ 5 บาท ซึ่งยังมี Upside ราว 24% จากราคาปัจจุบัน จึงแนะนำ “ซื้อ”